Meisie (14) verkrag wat ryloop | Maroela Media
Sers. Gerald Sedibe, provinsiale polisiewoordvoerder, het gesê die meisie was Sondag op pad na Graskop toe sy 'n saamrygeleentheid aangebied is deur 'n man wat 'n wit Volkswagen Golf bestuur het.
"Die man het naby Graskop in die veld ingery en die motor tot stilstand gebring. Hy het die slagoffer uit die voertuig geruk en haar beveel om haar klere uit te trek. Die meisie het geweier. Die man het haar met 'n mes gedreig, haar klere van haar lyf afgeruk en haar glo verkrag," het Sedibe gesê.
Die meisie kon ná die daad daarin slaag om weg te hardloop. Sy het tot by die pad gehardloop waar sy hulp van 'n vragmotorbestuurder ontvang het. Die bestuurder het die meisie na die Graskop-polisiestasie geneem waar 'n saak van verkragting aanhangig gemaak is.
'n 39-jarige verdagte is later by sy huis in Graskop in hegtenis geneem. Die man het Maandag vlugtig in die dorp se landdroshof verskyn. Die saak is tot Donderdag uitgestel wanneer hy na verwagting om borgtog gaan aansoek doen. Hy bly in aanhouding.
Die polisie het 'n beroep op die publiek gedoen om nie te ryloop nie aangesien dit hul lewens in gevaar stel.
"Verskeie gevalle is regoor die provinsie aangemeld waar mense, veral vroue, wat geryloop het bedwelmd, beroof of verkrag is," het Sedibe gesê. Die publiek word aangeraai om eerder van openbare vervoer gebruik te maak.
ja, ek sal nou nie weet nie. Dalk is jong mense nog so onskuldig dat hulle nie weet hoe gevaarlik die lewe regtig is nie. Dis nie asof ek vir my kinders presies uitspel wat gaan gebeur as hulle dit of dat nie. Mens waarsku en hoop hulle luister. Sterkte aan die meisie en hoop sy het familie wat haar ondersteun. Ek hoop die 'man' kry wat hy verdien.
Aai tog. Waneer gaan ouers besef om kinders die gevare verduidelik van al die gevare oral. Ouers moet kinders leer. Dit is jou pligte as ouers. Het die ouers ooit kennis gedra dat hulle dogter ryno op?
Ryloop in hierdie siek land is uit soos koekies in die weeshuis. Jy kan eenvoudig nie daai kans vat nie. Die arme kind het seker nie vervoer gehad nie en nou maar uit desperaatheid geryloop. Ons leef in n siek land met baie siek mense… Jy moet so versigtig wees…
Ons bly in Suid Afrika ,land met die meeste misdadigers binne sy grense.Dis nie Disney land nie.Is mense regtig nog so blind?Gaan my verstand te bowe dat daar mense is wat anders glo.